48 fly til reparasjon etter setetrøbbel
Det er fly av typen Boeing 757 som har hatt trøbbel den siste tiden. Og det er 48 fly av samme type som nå skal få en overhaling. Ingeniører har funnet frem til bedre måter å låse setene fast til gulvet i kabinen på. Nå skal mekanikere utføre reparasjonene, skriver American Airlines i en pressemelding sitert av CNN.- Vi har bedt mekanikere følge ekstra godt med på mekanismene som fester setet til gulvet, uttaler selskapet. Torsdag og fredag måtte selskapet kansellere totalt 94 flyavganger på grunn av arbeidet med å reparere flyene. Det var senest mandag forrige uke at seter løsnet i et av selskapets fly. Da på en flyving mellom New York og Miami. Fra før hadde det samme skjedd to ganger på tre dager.En talskvinne for det amerikanske luftfartstilsynet, FAA, sier at de godtar American Airlines plan for fiksing av flyene. - Vi fortsetter å etterforske det som har skjedd, og vil ta nye grep dersom det er behov for det, uttaler Kathleen Bergen. American Airlines har totalt 102 757-maskiner, men det er bare 48 som har de setemodellene som har løsnet i tre fly den siste tiden. Ingen personer har blitt skadd i hendelsene. Det kan likevel være alvorlig, ikke bare hvis flyet må nødlande, men også hvis det kommer inn i et område med turbulens. Det kan være farlig selv når setene sitter fast. I januar ble for eksempel syv personer skadd og fire måtte på sykehus, etter at de ble kastet rundt i kabinen under heftig turbulens i indisk luftrom. Og i 2010 slo en passasjer hodet så hardt i veggen at veggpanelet over vinduet sprakk da en Boeing 777 fra United Airlines flyr inn i kraftig turbulens over Kansas.American Airlines har lenge slitt i sterk motvind. Ikke bare har selskapet ifølge AP flere forsinkelser og kanselleringer enn konkurrentene. Siden i fjor høst har selskapet vært under konkursbeskyttelse, og i år har det flere ganger havnet i overskriftene på grunn av bisarr oppførsel hos de kabinansatte. I mars overmannet passasjerene en utagerende flyvertinne som febrilsk advarte om at flyet - som sto på bakken - ville styrte. Og i september førte krangel mellom to flyvertinner i selskapets datterselskap American Eagle til fire timers forsinkelse.
I løpet av kort tid har seter løsnet i tre American Airlines-fly i luften. Nå blir flere titalls maskiner sendt til reparasjon.